তরুণ-তরুণীদের বিবাহবহির্ভূত অবাধ মেলামেশা এবং নানা রকম নষ্টামীর কারণে আমাদের সমাজ দিনকে দিন বিষাক্ত হয়ে উঠেছে। পরিবার, সমাজ ও রাষ্ট্রে এমন সব সমস্যা দেখা দিচ্ছে, যা আগে কল্পনাও করা যেত না। ঢাকা শহরের নামকরা এক ব্যবসায়ী তার আদরের ফুট ফুটে একমাত্র মেয়েকে মহাজাঁকজমকে বিয়ে দিলেন তারই পূর্বপরিচিত এবং প্রতিবেশীর ছেলের সাথে। ছেলেটি পেশায় ইঞ্জিনিয়ার, দেখতে অতীব সুদর্শন এবং এক বহুজাতিক প্রতিষ্ঠানে উঁচু বেতনে কর্মরত। বিয়ের আগে ও অব্যাবহিত পরে মেয়ের বাবা নানা কারণে তার জামাতাকে নিয়ে গর্ব করতেন এবং পরিচিতজন আত্মীয়-স্বজন ও বন্ধুবান্ধবকে আলাদাভাবে বাসায় দাওয়াত করিয়ে জামাই দর্শনের ব্যবস্থা করতেন। নিজের সৌভাগ্য এবং মেয়ের সৌভাগ্যে তিনি ছিলেন যারপর নাই গর্বিত, আনন্দিত ও তৃপ্ত। কিন্তু তার এই সুখ মাত্র মাস খানেক পর উধাও হয়ে গেল। মেয়ে কিছুতেই জামাইয়ের সাথে থাকতে রাজি নয়। ধনী বাবা মেয়ের সুখের জন্য বিয়ের আগেই প্রায় চার হাজার বর্গফুটের এক বাদশাহী অ্যাপার্টমেন্ট মেয়ের নামে ক্রয় করেছিলেন। দেশী-বিদেশী ডিজাইনে সেই অ্যাপার্টমেন্ট সজ্জিত করে মেয়ের বাসর রাতের স্বপ্নশয্যা রচনা করেছিলেন।